เจอแล้วหุ้นฉุดดัชนี! SCC หลุด 500 บ.ต่ำสุดรอบ 5 เดือน
เจอแล้วหุ้นฉุดดัชนี! SCC หลุด 500 บ.ต่ำสุดรอบ 5 เดือน โดย ณ เวลา 14.34 น.อยู่ที่ 498 บาท ลบ 18.00 บาท หรือ 3.49% มูลค่าการซื้อขาย 696.31 ล้านบาท
27 ก.ค. 2558

ผู้สื่อข่าวรายงานว่า ราคาหุ้น บริษัท ปูนซิเมนต์ไทย จำกัด (มหาชน) หรือ SCC ณ เวลา 14.34 น.อยู่ที่ 498 บาท ลบ 18.00 บาท หรือ 3.49% มูลค่าการซื้อขาย 696.31 ล้านบาท ขณะที่ดัชนีหุ้นไทยโดยรวมลบ 1.81%
โดยวันนี้แตะระดับต่ำสุดที่ 498.00 บาท นับว่าเป็นการแตะระดับราคาต่ำสุดในรอบ 5 เดือนตั้งแต่วันที่ 13 ก.พ.58 ทั้งนี้ ราคาหุ้นมีผลทำให้ดัชนีลดลง
 
บล.เมย์แบงก์ กิมเอ็ง ระบุในบทวิเคราะห์(27 ก.ค.)ว่า แนะนำทยอยสะสม SCC ราคาเหมาะสม 570.00 บาท คาดว่าหุ้น SCC จะ Outperform ตลาด เนื่องจากได้ประโยชน์โดยตรงจากการปรับตัวลงของราคาน้ำมันดิบ NYMEX, BRENT ที่ทำระดับต่ำสุดในรอบ 4 เดือน และส่งผลบวกต่อ Spread ธุรกิจปิโตรเคมีเนื่องจากเป็นสายการผลิตแบบ Naphtha Base
ขณะที่ SCC จะรายงานงบ 2Q58 ในวันพุธนี้ (29 ก.ค.) โดยคาดว่ากำไรสุทธิจะเติบโตสูง เพิ่มขึ้น 31% จากปีก่อน เป็น 1.12 หมื่นล้านบาท จากแรงหนุนของสเปรดธุรกิจปิโตรเคมีทั้ง HDPE และ PP ที่ปรับตัวขึ้น เนื่องจากได้ประโยชน์โดยตรงจากต้นทุนน้ำมันดิบที่ปรับตัวลง
พร้อมคงมุมมองเชิงบวกต่อผลประกอบการใน 2H58 เนื่องจากเชื่อว่ายอดขายปูนซีเมนต์ในประเทศจะเร่งตัวขึ้นจากงานก่อสร้างโครงการขนาดใหญ่ของภาครัฐฯที่เริ่มเข้าสู่ระบบ และธุรกิจปิโตรเคมียังสดใสจากราคาน้ำมันดิบที่แกว่งตัวในระดับต่ำ ผลักดันให้กำไรสุทธิปี 2558 เติบโต 22.9% จากปีก่อนเป็น 41,322 ล้านบาท และต่อเนื่องเพิ่มขึ้น 10.1% จากปีก่อน ในปี 2559 เป็น 45,494 ล้านบาท
ทั้งนี้ คาดการณ์เงินปันผลครึ่งปีแรก 58 หุ้นละ 6.00 บาท คิดเป็น Dividend Yield ราว 1.2% และทั้งปี 2558 หุ้นละ 16.53 บาท คิดเป็น Dividend Yield 3.2%